BEAUTY มั่นใจรายได้ปีนี้โต 20% เตรียมลดพาร์เป็น 0.10 บ.วันที่ 14 พ.ค.นี้
BEAUTY มั่นใจรายได้ปีนี้โต 20% มาที่ 1.7 พันลบ. เผยจะปลี่ยนแปลงพาร์จาก 1 บ. เป็น 0.10 บ. ในวันที่ 14 พ.ค.นี้ ส่งผลให้มีหุ้นเพิ่มเป็น 3 พันล้านหุ้น 
13 พ.ค. 2558

น.พ.สุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ จำกัด (มหาชน) หรือ BEAUTY เปิดเผยว่า ในปีนี้บริษัทยังคงตั้งเป้าการเติบโตของรายได้ไม่น้อยกว่า 20% มาอยู่ที่ 1,700 ล้านบาท จากปีที่ผ่านมาที่ได้ 1,385 ล้านบาท
ทั้งนี้ตามแผนงานที่บริษัทได้วางไว้ว่าปีนี้จะเพิ่มจำนวนสาขา BEAUTY BUFFET 30  สาขา, BEAUTY COTTAGE  15 สาขา ,BEAUTY MARKET 10 สาขา และเพิ่มสาขาในตลาดต่างประเทศอีก 12 สาขา จากปัจจุบัน 22 สาขา กระจายอยู่ในเวียดนาม 12 สาขา กัมพูชา 6 สาขา ลาว 2 สาขา และพม่า 2 สาขา โดยการขยายสาขาต่างประเทศ จะเป็นลักษณะตัวแทนจำหน่าย จากปัจจุบัน สาขาทั้งในและต่างประเทศ ครอบคลุมกลุ่มลูกค้ามากถึง 306 สาขา
ขณะที่ในวันที่ 14 พ.ค.58 บริษัทเตรียมจะดำเนินการเปลี่ยนแปลงจำนวน และมูลค่าหุ้นที่ตราไว้ (Par Value) ของบริษัทจากเดิมราคาพาร์ 1 บาทต่อหุ้น เป็นราคาพาร์ 0.10 บาทต่อหุ้น หลังจากที่ประชุมผู้ถือหุ้นของบริษัทเมื่อวันที่ 24 เมษายน 2558 มีมติอนุมัติเป็นที่เรียบร้อยแล้ว ซึ่งจะส่งผลให้จำนวนหุ้นสามัญเพิ่มขึ้นจากเดิม 300 ล้านหุ้น เป็นจำนวน 3,000 ล้านหุ้น จึงถือเป็นการเพิ่มสภาพคล่องให้กับหุ้น
 